text: [{"text_idx": "#000008", "text": "MYAKA mivule ya\u0304pityile\u2019po. Bana ba Noa ba\u0304di kebadi na bana bavule. Babo bana nabo ba\u0304tama, ba\u0304butula bana bavule. Pano ne pano ntanda ya\u0304ikalwa na bantu bangibangi kasha\u0304."}, {"text_idx": "#000010", "text": "Mu kine kitatyi\u2019kya, bantu bonso ba\u0304di besamba enka ludimi lumo. Nimiloda wa\u0304di usaka kwibakongela pa kyaba kimo mwanda wa ebaludike. Shi ke pano, lelo uyukile kyaa\u0304longele? Wa\u0304sapwidile bantu bo\u0304bake kibundi ne kiteba monka. Wibatale pa kifwatulo, aba kebo bafwatula matafwadi."}, {"text_idx": "#000011", "text": "Yehova Leza ka\u0304sangedilepo luno lu\u0304bako. Leza wa\u0304di usaka bantu bekale pano pa ntanda ponso. Inoko bantu ba\u0304nena\u2019mba: \u2018Twayai twishimikile kibundi ne kiteba kilakila, mutwe wakyo utenge ne mu madiulu mwine. Nabya tusa kutumba!\u2019 Bantu ba\u0304di basaka kwitumbija abo bene, bapela kutumbija Leza."}, {"text_idx": "#000012", "text": "Enka nenki, Leza wa\u0304imika mwingilo wabo wa lu\u0304bako lwa kiteba. Lelo uyukile mwawa\u0304imikile\u2019o? I na kutonona bantu besambe mu kitulumukila ndimi mishileshile, kyaba kya kwisamba enka ludimi lumo. Bo\u0304baki keba\u0304dipo kadi beumvwana abo bene na bene. O mwanda kyabo kibundi kya\u0304inikilwe bu Babele, nansha Babiloni, kushintulula ko kunena\u2019mba \u201cKavutakanya.\u201d"}]